Langs den jyske vestkyst findes i dag cirka 600 bunkere fra Anden Verdenskrig. Det tal ser ud til at skulle reduceres kraftigt. Det skriver Jyllands-Posten i dag, mandag. Cirka 100 bunkere i Ringkøbing-Skjern, Holstebro-, Lemvig- og Thisted Kommuner ligger nemlig i eller tæt på vandkanten, og selvom den tyske beton har haft rygte for at være uforgængelig, slider saltvandet på dem, så skarpe jerngitre kommer til syne og er til fare for turister og badende. Det koster cirka 100.000 kroner at fjerne en bunker, men staten betaler det meste, og efterlader kommunerne med en udgift på 20.000 kroner pr. bunker. I Thisted Kommune har man afsat penge til at fjerne 15 bunkere. Det bliver Kystdirektoratets opgave at fjerne bunkerne, og Jyllands-Posten skriver, at arbejdet forventes at gå i gang til sommer. Bunkerne vil formentlig blive sprængt væk.
15 bunkere fra Anden Verdenskrig i Thisted Kommune skal fjernes. De er til fare for badegæsterne.